
Rhagymadrodd
Wrth ddisgrifio ei ddosbarth delfrydol mae Kent (2006, t.65), awdur a phrifathro profiadol, yn dweud y byddai fo “eisiau i bob plentyn teimlo’r cyffro o gaffael gwybodaeth a chyflawni pa bynnag potensial sydd ganddyn nhw.” Mae’r elfen yna o sicrhau bod plant yn datblygu’n unigolion cyflawn gyda’r gallu i chwarae rhan adeiladol yn y gymdeithas (Urdd Gobaith Cymru, 2019), yn hollbwysig mewn dosbarthiadau, ac felly mae angen sicrhau bod plant yn dysgu yn y ffordd gorau. Gwir yw hyn wrth son am fathemateg ac iaith, a chaiff eu hystyried gan nifer fel pynciau craidd. Archwilir felly'r hyn sydd yn helpu plentyn i ddysgu iaith a mathemateg, gan astudio gwybodaeth a thystiolaeth a gasglwyd am un plentyn yn ystod y profiad addysgu proffesiynol. Defnyddiwyd agweddau o’r dull mosaig i arsylwi, a chaiff ei ddisgrifio gan Clark et al. (2011, t.13) fel dull tri rhan i gynnal astudiaeth gan “casglu dogfennaeth”, “rhoi gwybodaeth at ei gilydd” a “phenderfynu ar ddilyniant a newid.” Casglwyd y data yma gan ddilyn canllawiau BERA (2018) a Chod Ymarfer Moeseg ac Integredd Ymchwil y brifysgol. Wrth gyfweld a’r plentyn, pwysleisiwyd ei hawl i dynnu allan o’r sgwrs os ddymunai, ac yn yr aseiniad, cyfeirir ato fel ‘Plentyn A’.  
O ran yr ymchwil arsylwyd ar waith, cynhaliwyd cyfweliad byr a chasglwyd enghreifftiau o waith y plentyn. Mae plentyn A ym mlwyddyn pedwar, ac o fewn grŵp gallu canolig dosbarth o 26 o blant, sydd mewn ysgol gymharol fach yng nghefnwlad Sir Gar. Yn ôl Estyn (2015), mae nifer fach iawn o blant yr ysgol ar y gofrestr prydau ysgol am ddim, ac nid yw plentyn A yn un ohonynt chwaith. Wrth ddadansoddi sut mae plant yn dysgu iaith a mathemateg, defnyddir strwythur y model dysgu ASG. Esbonia Nottingham (2013, t.2) ei fod yn bwysig “adnabod y rôl mae agweddau, sgiliau a gwybodaeth yn chwarae yn y proses dysgu ac i sicrhau bod addysg plant yn cynnwys datblygiad o’r tri pheth yma,” a dyna felly'r tri maes byddai’n ffocysu arno.

Dadansoddiad - Mathemateg
I gychwyn, canolbwyntiwyd ar fathemateg. Pwysig yw datblygu agwedd bositif o chwilfrydedd a dyfalbarhad wrth geisio cael plant i ddysgu. Ffactor allweddol yn hyn yw hyder, achos hebddo mae’n anodd i blentyn datblygu dyfalbarhad a chwant am lwyddiant. Cytuna Askew (2012, t.58) wrth son am un archwiliad i grŵp o blant, gan ddweud “wrth iddynt gael yn fwy rhugl a hyderus yn y gwaith, roeddynt felly yn cysylltu ag yn cymryd rhan yn fwy yn y gwersi mathemateg.” Elfen benodol oedd yn peri trafferth i blentyn A yn y gwersi cyntaf a chynhaliwyd, oedd ei ddiffyg profiad ac arbenigedd yn y thema amser. Cafodd hyn effaith syfrdanol ar ei agwedd, gan nad oedd yn medru cwblhau’r gwaith yn syth. Daeth yn amlwg nad oedd un wers yn unig ar y sgiliau “darllen oriau a munudau ar gloc digidol 12 awr/24 awr gan ddefnyddio confensiynau am/pm” a “dweud faint o’r gloch yw hi i’r 5 munud/1 munud agosaf ar gloc analog a chyfrifo faint o amser sydd yna tan yr awr nesaf” (Rhaglen Astudio Mathemateg CA2-4, 2015, t.6) yn ddigon, a bod angen cynnal dau neu dri o wersi er mwyn gweld plentyn A yn meistroli’r sgiliau (Atodiad 4). Trwy wneud hyn, datblygodd hyder blentyn A wrth iddo ddod yn fwy rhugl yn y gwaith, a daeth ei awydd i lwyddo yn fwy amlwg. Argymhella Donaldson (2015, t.40), y “dylai llythrennedd, rhifedd a chymhwysedd digidol fod yn gyfrifoldebau trawsgwricwlaidd,” ac wrth gwblhau gwaith mewn pynciau eraill, bydd yr hyder yma’n helpu plentyn A i wneud hynny. Bydd yn gallu cymhwyso sgiliau mathemategol mewn pynciau eraill ar draws y cwricwlwm.
Un peth a welwyd ymhob dosbarth oedd bod gweithgareddau ymarferol a hwyliog yn fwy llwyddiannus (Atodiad 3), gan eu bod yn apelgar ac yn ennyn diddordeb yn y plant. Wrth i Estyn (2018) dadansoddi safon un ysgol, maent yn cychwyn trwy ddweud bod yr ysgol yn gwneud “i ddysgu dod yn fyw wrth ddarparu ar gyfer pob math o ddysgwyr drwy ddulliau ymarferol.” Cytuna Askew (2012) gyda phwysigrwydd hyn trwy ddweud, bydd “gwneud mathemateg yn fwy deniadol ac ar yr un pryd yn fwy heriol, yn arwain at safonau uwch.” Gofynnwyd i blentyn A rhoi marc allan o ddeg i faint roedd yn mwynhau mathemateg, a rhoddodd ‘chwech allan o ddeg’ (Atodiad 1). Gall hyn fod oherwydd ei gynbrofiad o fewn y gwersi mathemateg, ond, wrth gynnal gweithgareddau ymarferol, cyffroes, roedd mwynhad amlwg gan blentyn A, gyda pharodrwydd i eisiau cymryd rhan a llwyddo. Gellir dadlau felly y dylai’r theori o ddysgu trwy chwarae, i raddau cael ei gymryd ymhellach na’r cyfnod sylfaen er mwyn gweld plant yn ymddiddori yn y wers. Fel awgryma Grigg (2010, t.101), dylai dysgu gweithredol cael ei weithredu gyda “lefelau uchel o ymrwymiad disgybl.”
Gellir diddwytho felly bod angen cynllunio gwersi yn ofalus, gan gynllunio pa sgiliau cwricwlaidd a ddatblygir. Nid yn unig bydd hi’n bosib felly i sicrhau cynnal gwersi ar sgiliau pynciol, ond hefyd byddai’n rhoi’r cyfle i allu hybu’r sgiliau yna o fewn pynciau eraill, hynny yw dysgu trawsgwricwlaidd. Er enghraifft, gellir sicrhau bod cwpl o wersi mathemateg yn cael eu dewis i ddysgu am dymheredd (Atodiad 5), ond yna gellir sicrhau bod y plant yn cael y cyfle i ddefnyddio’r sgiliau yma yn y gwersi gwyddoniaeth. Hefyd, gellir cynllunio’r gwersi gan roi’r dewis i blentyn A i barhau hefo’r sgil blaenorol er mwyn ei feistroli, neu i symud ymlaen i’r elfen nesaf yn y gwaith. Fel esboniwyd mewn un rhaglen ymchwil, byddai cynnwys y dysgwr yn “y broses o lywio eu profiadau”, yn “ennyn diddordeb y dysgwr, hunan-barch, hyder a sgiliau.” (Lyle et al, 2010, t.1)
Wrth gynllunio, dylid hefyd sicrhau ac ystyried a yw’r gweithgareddau yn rhai y bydd y plant yn eu mwynhau. Ar ddiwedd yr adran ar amser, rhoddwyd tudalen cwestiynau (Atodiad 4) i’r plant cael ateb yn eu llyfrau. Wrth adfyfyrio ar hyn, gwelir bod hwn yn weithgaredd diflas, a byddai rhywbeth mwy ymarferol wedi cael mwy o effaith. Wrth ddefnyddio gwrthrych gweledol (megis cloc rhyngweithiol ar y sgrin, neu stopwats), neu gêm o ryw fath, byddai’r plant wedi datblygu a chofio’r sgil yn well, gan hefyd mwynhau'r gwaith. Fel esbonia Hattie (2012, t.100), er mwyn gweld plant yn dysgu, mae angen i’r athro gallu “addasu adnoddau a strategaethau” er mwyn helpu disgyblion i gyrraedd eu gôl dysgu.

Gallai’r sgiliau cyffredinol sydd gan blentyn hefyd dylanwadu ar ei ddysgu. Fel gwelir ynghynt, gan fod nifer o wersi yn cael eu hymroddi i addysgu’r sgiliau amser o’r cwricwlwm, roedd felly continwwm yng ngwaith plentyn A. Y gobaith oedd y byddai ei allu a’i gwybodaeth yn cynyddu’n gyson, gyda datblygiad amlwg yn ei waith. Er hynny, un broblem a chafwyd oedd ei fod yn ail-adrodd rhai camgymeriadau yn gyson (gweler y ddwy esiampl olaf yn Atodiad 4). Awgryma Spendlove (2009, t.11) y dylai athrawon “sicrhau bod amser yn cael ei wario yn gadael i’r plant cysylltu ag adfyfyrio ar adborth mae’r athro wedi ei ddarparu.” Roedd diffyg mawr o amseroedd penodol i blentyn A cael edrych yn ôl ar waith, gan ddatblygu ei sgiliau adfyfyrio. Wrth edrych yn ôl ar ei waith a’r sylwadau gan yr athro, byddai plentyn A wedi dysgu o’i gamgymeriadau gan weld ble roedd angen wella. Gallai’r sgil yma o adfyfyrio ei helpu ar draws y cwricwlwm, gan ei baratoi at osod targedau personol. Wrth adfyfyrio, byddai plentyn A wedi gallu sicrhau ei fod wedi meistroli'r sgil cyntaf cyn symud ymlaen, gan ddefnyddio dulliau megis uwcholeuo. Dyma ble mae’r plentyn yn cael y cyfle i uwcholeuo pethau da yn ei waith a chwpl o lefydd ble mae angen gwellhad. Mae datblygu’r sgil deallusol yma (sef un math o’r sgiliau yn y model ASG) o adfyfyrio, yn golygu bod dealltwriaeth y plentyn yn dyfnhau.
O hynny, daw’r angen i blentyn fod gyda’r sgil o allu cysylltu. Hynny yw, cysylltu gwaith newydd â sgil blaenorol, gan ddefnyddio’r hyn maen nhw wedi dysgu. Fel dywed Pritchard (2008, t.94), mae adfyfyrio ar waith newydd yn “amser pan gydag anogaeth, mae cysylltiadau yn gallu cael eu gwneud ac mae rhai o’r prosesu anymwybodol pwysig yn gallu dod i’r arwyneb.” Gwelwyd yn y dosbarth wrth wneud y cysylltiadau yma, bod dysgu plentyn A yn fwy llwyddiannus. Weithiau roedd angen modelu sut byddai’r sgil blaenorol yn ei helpu, ond ar ôl hynny roedd yn medru cwblhau’r gwaith yn annibynnol. Er hynny, nid rhwng gwaith yn unig y gellir defnyddio’r sgil o gysylltu. Un peth amlwg a welwyd wrth arsylwi (Atodiad 3), ac wrth ofyn i blentyn A i dynnu lluniau (Atodiad 6), oedd ei fod yn cael cymorth mawr gan yr hyn oedd ar wal y dosbarth. Esbonia Pritchard (2008, t.44), bod rhai dysgwyr yn “ffafrio cael gwybodaeth wedi ei gyflwyno yn weledol, ar ffurf diagramau, graffiau, mapiau, posteri ac arddangosfeydd, er enghraifft.” Cytuna Kerry (2010, t.53-54) gyda hyn wrth ddweud, dylai dosbarthiadau cynnwys “arddangosfeydd rhyngweithiol ac adnoddau calonogol sydd yn annog plant i fod yn chwilfrydig, i eisiau dysgu, ac i deimlo’n ddiogel i ddysgu.” Roedd adnoddau megis sgwâr cant, a chloc geiriau (Atodiad 6) yn ei helpu’n fawr wrth geisio cwblhau gwaith heriol, ac yn newid ei agwedd a’i awydd i eisiau llwyddo.
Wrth feddwl am ffordd ymlaen, mae angen sicrhau bod adegau penodol i’r plant cael adfyfyrio ar eu gwaith. Mae’n hawdd mewn gwers i ganolbwyntio ar yr addysgu o’r topig, ond mae’r adfyfyrio'r un mor bwysig. Fel eglurodd Spendlove (2009, t.11) yn y dyfyniad ynghynt, mae angen cynnig amser i blentyn A cael cysylltu ac adfyfyrio ar adborth, gan gynnig cyfleoedd i gael edrych yn ôl dros ei waith, a sylwi ar ei gamgymeriadau a’r hyn a chynigwyd gan yr athro. Mae angen i hyn hefyd digwydd yn ystod y wers, fel bod plentyn A yn gallu bod yn sicr ei fod wedi meistroli’r sgil cyn symud ymlaen â’r dasg nesaf. Gallai hyn golygu gofyn i blentyn A marcio gwaith ei hun, neu fod yr athro yn marcio ar y pryd. Gallai’r adfyfyrio yma hefyd cynnig cyfle unigryw i ofyn i blentyn A i hunanasesu a gosod targedau personol. Ar ol hyn, y gobaith yw y bydd ei gwybodaeth yn ddyfnach, a’i dealltwriaeth o’r pwnc wedi datblygu. Rhywbeth arall a gall cyfrannu at weld hyn yn digwydd yw defnydd gwell o’r adnoddau gweledol sydd o gwmpas y dosbarth. Mae angen cyfeirio yn y cyflwyniad at yr hyn sydd yn y dosbarth a gallai fod o gymorth i blentyn A, fel ei fod yn medru datrys problem yn annibynnol y tro cyntaf. Er enghraifft, defnydd o sgwâr cant i adio. Bydd gwneud hyn yn datblygu plant iach, hyderus sydd “a’r sgiliau a’r wybodaeth sydd eu hangen i ddelio a’u bywyd pob dydd mor annibynnol ag y gallant.” (Donaldson, 2015, t.31)

Yn y gwersi mathemateg, daeth un prif gamgymeriad i’r golwg gyda phlentyn A yn benodol wrth addysgu amser. Wrth nodi amseroedd ar glociau analog a digidol (Atodiad 4), roedd y rhai ‘i’r awr’ (er enghraifft ‘chwarter i dri’) yn achosi problemau di-ri. Yn hytrach na rhoi’r awr gywir, roedd yn rhoi’r awr oedd yn dod nesaf (hynny yw; 3:45 nid 2:45). Er fy mod i wedi esbonio’r gwaith i’r plentyn gan ddefnyddio adnoddau ar y wal, gwelwyd bod angen rhoi mwy o amser i’r broblem yma. Byddai modelu’r cwestiwn gan ddangos yn glir sut mae amseroedd ‘i’r awr’ yn gweithio, efallai i’r dosbarth cyfan, yn sicr wedi gweld mwy o lwyddiant a llai o gymhlethdod ymhlith y dosbarth. Gwelwyd hefo elfennau eraill o’r gwaith, bod modelu cwestiynau fel hyn yn cael effaith positif. Cytuna Cremin a Burnett (2018, t.38) gyda phwysigrwydd hyn, gan ddweud ar ddiwedd gwersi dylai athrawon ystyried “i ba raddau oedd fy modelu ac esbonio yn glir trwy’r wers?” 
Wrth feddwl am ffordd ymlaen felly, yn amlwg mae’r ffordd caiff gwaith ei modelu yn elfen sydd angen gwaith arno. Mae angen i sicrhau yr esboniwyd gwaith yn glir, a bod y plant yn hyderus yn y gwaith. Un ffordd o wneud hyn, yw ar ol pob gwers i edrych dros waith y plant. Os oes unrhyw gamgymeriadau yn cael eu hail-adrodd gan fwy nag un plentyn, yna yn y wers nesaf gallaf esbonio’r gwaith yn ofalus unwaith eto yn y cyflwyniad, nes bod pob plentyn wedi ei ddeall. Bydd hyn hefyd yn cyfrannu at asesu ar gyfer dysgu, ac yn sicrhau fy mod yn monitro dealltwriaeth pob plentyn. Mae adolygu fel hyn yn rhoi’r cyfle i ddangos pwysigrwydd y sgil yna, ac i drafod sut cafodd ei ddysgu yn y wers flaenorol. Fel dywed Spendlove (2009, t.14), “Os mae dysgu yn digwydd mewn gwers, ac mae’r plant yn meddwl ei fod wedi digwydd yn ddirgelaidd, wedyn efallai bod y cyfle wedi cael ei golli.” Yn ogystal â modelu, bydd sicrhau bod continwwm yn y gwersi, hefyd yn ei gwneud hi’n haws i blentyn A i ddysgu ac i ddilyn y gwaith.

Dadansoddiad - Iaith
Edrychir ar iaith nesaf. Wrth ofyn i blentyn A am ei farn ar ysgrifennu (a chreu dogfennau gwahanol), pennodd farc o ‘wyth allan o ddeg’ o ran ei fwynhad o’r pwnc (Atodiad 1). Pwysig yw gofyn felly am reswm ei agwedd bositif a pham ei fod yn mwynhau gwersi fel hyn gymaint. Gwelwyd mai un rheswm dros hyn oedd thema’r dasg neu’r wers. Wrth ddewis themâu perthnasol, cyfoes a ddiddorol, dyna yn aml pan mae’r dysgu gorau, a gwelwyd hyn yn sicr o fewn gwaith plentyn A yn y gwersi ieithyddol. Gan fod y thema, sef ysglyfaethwyr, yn thema mor ddiddorol a chyffrous roedd plentyn A yn llawer mwy parod i drochi llewys. Wrth i’r athro hefyd dangos brwdfrydedd yn y dasg, cafodd hyn effaith ar ei waith, gan fod yntau yn gyffrous. Fel dyweda Grigg (2010, t.82), “mae plant yn ymateb i’r athrawon yna sydd yn dangos synnwyr o ddiddordeb personol ac angerdd am bwnc.”
Er hynny, gwelwyd yn y cyfweliad nad oedd plentyn A yn mwynhau gwersi darllen gymaint (Atodiad 1). Gallai’r rheswm dros hyn fod o achos yr un broblem a thrafodir ynghynt yn yr adran mathemateg, sef diffyg gweithgareddau creadigol a oedd yn rhoi’r cyfle iddo gymryd rhan. Yn aml wrth ddarllen y llyfr dosbarth, yr athro oedd yn ei ddarllen gyda’r plant yn dilyn y llyfr. Mae angen ystyried sut i gynnwys y plant, gan gynnal gweithgareddau i gyfoethogi’r darllen.
Wrth adfyfyrio, gwelir bod angen parhau i gynnig gweithgareddau a themâu bydd yn diddori’r plant. Er mwyn ceisio datrys y broblem o ddiffyg mwynhad plentyn A yn y maes darllen, gellir newid y ffordd y caiff darllen yn dorfol fel dosbarth ei weithredu. Byddai darllen dan arweiniad yn strategaeth addas, ble mae plant yn darllen yr un testun yn ddistaw, gyda’r athro yno i esbonio geiriau anghyfarwydd, tynnu sylw at brif elfennau a gofyn cwestiynau. Byddai’r dosbarth yna yn gallu cwblhau gweithgareddau yn seiliedig ar y llyfr. Mae mantais enfawr i blant yn darllen yn ddistaw yn annibynnol gan eu bod yn medru darllen ar gyflymder eu hunain yn hytrach nag ar gyflymder yr athro. Cytuna Dowhower (1999), gan ddweud bod darllen yn ddistaw yn fwy effeithiol gan ei fod yn fwy “dilys i fywyd go-iawn” (gan nad ydym yn darllen ar lafar yn aml iawn), a hefyd gall darllen ar lafar “tynnu sylw at gamgymeriadau.” Byddai cynnig cyfleoedd i’r plant cael darllen y llyfr dosbarth ac i ateb cwestiynau, nid yn unig yn ymestyn eu gallu ieithyddol, ond hefyd rhoi lle iddynt gymryd rhan.

Rhan fawr o ddysgu yw trafodaeth a chyfathrebu ag eraill. Fel dyweda Vygotsky (1978), “trwy roi ymarfer mewn siarad gydag eraill i’n myfyrwyr, rydym yn rhoi fframiau i feddwl yn annibynnol iddynt”. Trwy roi cyfleoedd i blentyn A i weithio ag eraill, datblygodd ei sgiliau cyd-weithio a chafodd syniadau o safon uchel. Wrth ddatblygu'r sgil cymdeithasol yma, roedd plentyn A yn medru addasu i’r dasg, gan weithio ag eraill os oedd angen. Yn y dasg benodol o greu pamffled, roedd y sgil yma yn hanfodol er mwyn gallu rhannu syniadau a gweithio fel tîm. Gwelwyd bod y gwaith gorau gan blentyn A yn dod yn y gwersi pan oedd yn cyd-weithio ac yn defnyddio’u sgiliau cymdeithasol yn dda. Er hynny, wrth siarad â phlentyn A, mynegodd ei fod yn mwynhau gweithio ag eraill a’i fod yn cael cymorth o hyn, ond hefyd ei fod yn mwynhau'r cyfle i weithio’n annibynnol gyda llonydd ac amser i ganolbwyntio (Atodiad 1). O hynny felly, gwelir bod angen darparu cyfleoedd i’r ddau fath o weithgaredd. 
Yn y gwersi ieithyddol, roedd y plant yn datblygu’r sgiliau o “esbonio gwybodaeth a syniadau gan ddefnyddio geirfa briodol ac adnoddau cynorthwyol” (Rhaglen Astudio Cymraeg CA2-4, 2015, t. 3) ac “addasu’r hyn y maent yn ei ysgrifennu yn ol y diben a’r darllenydd, gan ddewis geiriau’n addas, e.e. iaith ddisgrifiadol ac iaith berswadiol” (Rhaglen Astudio Saesneg CA2-4, 2015, t.10). Yn y gwersi Saesneg, roedd defnydd o IPad i greu pamffled (Atodiad 7), ac felly i lwyddo roedd angen sgiliau a chymhwysedd digidol. Gwelwyd wrth arsylwi ar blentyn A, ei fod gyda sgiliau da yn y maes TGCh a bod hyn felly yn arwain at waith o ansawdd da, ac at ymchwil trylwyr. Mae’r sgil yma yn hanfodol ar draws y cwricwlwm ac fel eglura Donaldson (2015, t.41), rhaid i athrawon “fod yn gyfrifol am helpu i feithrin cymwyseddau digidol, a’r sgiliau a gwybodaeth ar gyfer hynny.” Wrth i blentyn A wneud ymchwil, daeth y sgil o gwestiynu hefyd i’r golwg, gan ei fod yn medru deall yr hyn yr oedd yn ceisio’i ddarganfod. Nid yn unig oedd hyn yn helpu ei ddysgu ar y pryd, ond roedd plentyn A yn llawer mwy parod i ateb a gofyn cwestiynau yn ystod y cyflwyniad, gan ei fod o’n awyddus i eisiau darganfod mwy.
Wrth gynnal gwersi iaith yn y dyfodol gyda phlentyn A, bydd angen sicrhau bod ystod o gyfleoedd iddo weithio’n annibynnol ac mewn grwpiau gyda chyfoedion. Yn y gwersi a addysgwyd, gwelwyd wrth osod prosiect i’r plant a fyddai’n cymryd nifer o wersi, roedd gwneud hyn yn anodd gan fod y plant yn gweithio mewn parau trwy gydol y broses. Byddai cynllunio elfennau gwahanol i’r prosiect wedi gwneud gwahaniaeth enfawr. Er enghraifft, byddwn i wedi gallu gofyn i’r plant gwneud ymchwil annibynnol, rhannu gwybodaeth mewn grŵp bach, a pharhau i greu pamffled mewn parau. Bydd hefyd darparu’r plentyn gydag enghreifftiau o gwestiynau estynedig yn sbarduno meddwl am fwy o gwestiynau yn annibynnol, ac felly ymchwil o safon uwch. Fel sydd yn Nhacsonomeg Barrett (2010, dyfynnwyd yn Merrit, 1972) bydd darparu cwestiynau “sy’n gofyn i ddysgwyr ddod o hyd i ffeithiau” (megis ‘Beth yw ysglyfaethwr?), yn sicr yn ymestyn eu dealltwriaeth.

Yn ystod y profiad addysgu, dau brif dasg oedd yn ymestyn sgiliau iaith y plant. Un oedd creu PowerPoint am ysglyfaethwyr yn Gymraeg, ac un oedd creu pamffled am hela morfilod yn Saesneg. Gwelwyd yn gyffredinol bod safon darllen plentyn A yn dda, a’i fod yn mwynhau darllen yn annibynnol. Golygai hyn felly yr oedd yn bosib dibynnu arno i wneud ymchwil, gan ddeall yr hyn roedd yn ei ddarllen. Ar ddiwedd y dasg PowerPoint (Atodiad 8), rhoddwyd cyfle i rai o’r plant i gyflwyno eu prosiectau i weddill y dosbarth. Wrth feddwl am ddysgu, roedd hyn yn sicr yn llwyddiannus o ran datblygu hyder y plant yn gyffredinol, gan eu bod yn derbyn clod a chanmoliaeth. Roedd hefyd yn gam allweddol i ddatblygu sgiliau cyfathrebu’r plant. Fel dyweda Browne (2007, t.19), mae “gallu deall a chynhyrchu iaith neu wrando a siarad, yn galluogi ni i fedru rhyngweithio’n gymdeithasol ag eraill.” Bydd y datblygiad o’r wybodaeth cyfathrebu a darllen felly yn hwyluso dysgu plentyn A ar draws y cwricwlwm, gan hefyd yn ei baratoi ar gyfer y profion darllen yn y dyfodol. Bydd y sgiliau deallusol a chyfathrebol yma, fel y disgrifiwyd yn y model ASG, yn helpu ei ddysgu am flynyddoedd i ddod.
O ran prosesu a deall gwybodaeth, un elfen hollbwysig oedd yr amser roedd y plant yn cael i gynllunio ar gyfer y dasg. Wrth drafod gyda’r mentor dosbarth, cytunodd bod amser cynllunio ac ymchwilio yn gallu gwneud y byd o wahaniaeth yn dysgu plentyn A (Atodiad 2). Trwy hyn caiff y cyfle i brosesu gwybodaeth, a hefyd wrth gyrraedd y dasg i wybod yn union yr hyn mae am wneud. Unwaith eto roedd hefyd yn codi hyder plentyn A, gan ei fod yn teimlo’n fwy parod ar gyfer y dasg. Mewn un astudiaeth o ddefnydd o fodel cynllunio gan Goodwin (2011, t.145), dywedai bod llawer o’r plant wedi dweud bod “defnyddio ffrâm strwythur i gynllunio wedi bod o help iddynt.” Er hynny, gwelwyd wrth ddadansoddi na chynigwyd digon o amser i’r plant cael cynllunio. Byddai cynnig amseroedd yn ystod ac ar ddiwedd y wers i baratoi a darllen dros y gwaith, wedi golygu bod rhai gwallau yn cael eu cywiro gan y plentyn, cyn ei fod yn cyrraedd yr athro. Wrth edrych ar waith y plentyn yn y Gymraeg, roedd yn amlwg bod gwallau ieithyddol a gramadegol, a byddai cynnig amser penodol i ddarllen dros y gwaith wedi osgoi hyn.
Wrth adfyfyrio ar yr hyn a addysgwyd o fewn y gwersi ble cafodd iaith ei hyrwyddo, gwelir bod rhai newidiadau sydd angen ei wneud o ran amser, er mwyn gwella dysgu’r plant. Wrth gychwyn y dasg Saesneg, esboniais y dasg o greu pamffled gan ddefnyddio iaith berswadiol i geisio cael pobl i helpu morfilod, gan yna disgwyl i’r plant mynd ati yn eu parau i gychwyn yn syth. Camgymeriad llwyr oedd hyn, gan nad oedd y plant wedi cael yr amser i feddwl ac ymchwilio. Tro nesaf felly, bydd angen i mi ddidoli amser (efallai gwers gyfan) ar gyfer hyn yn syth fel man cychwyn, fel y byddent nid yn unig yn gwybod y strwythur, ond hefyd bydd ganddynt fwy o wybodaeth gefndirol i’w helpu. Yn ystod y dasg, mae angen sicrhau hefyd bod adegau penodol i’r plant cael darllen dros y gwaith, gan gywiro unrhyw gamgymeriadau. Fel esbonia Briggs (2008, t.32), “mae hunanasesu yn gallu amlygu syniadau i blant, gan eu helpu i fireinio a chwestiynu cysyniadau eu hunain.”

Clo
Wrth adfyfyrio ar y defnydd o’r dull mosaig, tro nesaf byddai’n cymorth os oes mwy o nodiadau yn cael eu gwneud wrth arsylwi. Byddai hefyd gofyn mwy o gwestiynau penodol i’r plentyn wedi rhoi mwy o fewnwelediad ar gyfer y dadansoddi.
Er hynny, yn y dadansoddiad gwelwyd bod nifer o elfennau yn cael effaith ar ddysgu plant yn iaith a mathemateg. Os gweithredir ar yr argymhellion, bydd plant ag agwedd cywir, y sgiliau sydd angen arnynt a’r wybodaeth briodol i ddysgu, yn cael eu gweld yn y dosbarth. Er hynny, mae angen sicrhau bod y dysgu yn cael ei deilwra i bob plentyn, gan beidio trin pob plentyn yr un peth. Wedi’r cyfan fel dywed UNICEF (2001), “mae pob plentyn yn haeddu’r cyfle i ddysgu mewn ffyrdd sydd yn gwneud y mwyaf o’u cryfderau ac yn eu help i oroesi eu gwendidau.”

Atodiadau

Atodiad 1 - Cyfweliad a Phlentyn A:
Beth yw dy hoff bwnc i ddysgu yn y dosbarth? -
Cerddoriaeth + Ymweliadau
Allan o ddeg faint wyt ti’n mwynhau dysgu mathemateg? – 
6 allan o 10
Allan o ddeg faint wyt ti’n mwynhau dysgu ysgrifennu? – 
8 allan o 10
Allan o ddeg faint wyt ti’n mwynhau dysgu darllen? –
4 allan o 10
Beth yw dy hoff beth i wneud yn y gwersi mathemateg? – 
Cymesuredd
A oes well gen ti weithio ar ben dy hun, mewn par, neu mewn grŵp? -
Mae gweithio gydag eraill yn gallu bod yn help ac yn cymorth wrth wneud gwaith. Er, rydw i hefyd yn mwynhau gweithio ar ben fy oherwydd rydw i’n cael llonydd i ganol bwyntio.
Beth wyt ti’n gwneud pan mae angen help arnat ti hefo gwaith? - 
Yn y gwersi mathemateg, weithiau rydw i yn gallu gwneud y symiau yn fy mhen. Rydw i hefyd yn mynd i’r athro os oes angen help gyda gwaith.
Wyt ti’n mwynhau defnyddio a dysgu TGCh? - 
       Ydw, rydw i’n mwynhau defnyddio TGCh gan ei fod yn hwyl.
Pa rhaglenni wyt ti’n mwynhau eu defnyddio ar y cyfrifiadur? -
       Rydw i’n mwynhau defnyddio rhaglenni fel PowerPoint, Word a HWB
A oes well gen ti wneud gwaith ysgrifennu ar y cyfrifiadur neu ar bapur? -
       Mae’n well gennai gwneud gwaith ysgrifennu/teipio ar y cyfrifiadur.
A oes well gen ti ddarllen llyfrau Cymraeg neu Saesneg? -
       Rydw i’n mwynhau darllen y ddau.
Pam hynny? -
Mae’n bosib i mi gymharu'r un llyfr dwywaith gan ddysgu geiriau newydd wrth ddarllen y llyfr  yn y ddwy iaith. Rydw i’n mwynhau darllen tipyn bach, yn enwedig llyfrau hanes ac antur.
A wyt ti’n fodlon mynd i dynnu lluniau o bethau rwyt ti’n hoffi defnyddio yn y dosbarth? -
Ydw. (Tynnodd Plentyn A lun o sgwâr cant, cloc geiriau, cyfrifiaduron, wal geiriau, wal rheolau a phosteri iaith. Gellir gweld rhai o rain yn yr atodiadau eraill.)

Atodiad 2 - Cwestiwn i’r Athro Dosbarth:
Beth sydd yn helpu Plentyn A i ddysgu iaith a mathemateg? –
· Adnoddau ar y wal, megis y sgwar cant sydd yn helpu’r plentyn gyda’i rifedd ac i ddilyn rhifau
· Rhestr o eiriau allweddol sydd yn helpu’r plentyn gyda’i sillafu
· Cael digon o amser i gynllunio’i waith
· Plant yn mwynhau gweithgareddau ymarferol










Atodiad 3 - Arsylwadau Perthnasol:
· Wrth arsylwi ar ymrwymiad plentyn A i weithgareddau cyffredinol y dosbarth:
· Plentyn A yn ymwneud a’r dasg pan mae defnydd effeithiol o TGCh (megis Kahoot, neu Book Creator)
· Plentyn A yn ymwneud a’r gweithgareddau pan maent y hwyliog ac yn ymarferol (efallai yn cynnwys gêm, neu’r ‘Bwrdd Gwyn Rhyngweithiol’)
· Wrth arsylwi ar y gwersi ieithyddol, neu ble roedd prosiect fel tasg:
· Mae’n bwysig iawn bod y plant yn cael yr amser i gynllunio ar gyfer tasgau
· Mae’n hanfodol bod plant yn cael y cyfle i edrych yn ol ar hen waith i weld y camgymeriadau
· Wrth arsylwi yn y gwersi mathemateg:
· Mae’n effeithiol cael continwwm yn y gwersi, gan fod hyn yn gwneud y gwaith yn haws i’w ddilyn
· Mae’r adnoddau ar y wal yn gallu bod o gymorth enfawr i’r plant
· Angen i’r athro edrych yn ar ôl ar waith y plentyn er mwyn gallu symud ymlaen
[bookmark: cysill]

Atodiad 4 – Gwaith Mathemateg Plentyn A (Amser)

[image: ]Atodiad 5 – Gwaith Mathemateg Plentyn A (Tymheredd):




[image: ][image: ][image: ]Atodiad 6 - Yr adnoddau ar wal y dosbarth (tynnwyd y lluniau yma gan Blentyn A ar ol derbyn y cwestiwn ‘A wyt ti’n fodlon mynd i dynnu lluniau o bethau rwyt ti’n hoffi defnyddio yn y dosbarth?’):

[image: ][image: ]Atodiad 7 – Gwaith Plentyn A (Pamffled):

Atodiad 8 – Gwaith Plentyn A (PowerPoint):

